Ֆերդինանդ Ուոլդո Դեմարա

Ֆերդինանդ Ուոլդո Դեմարա (, ), ամերիկացի արկածախնդիր և ինքնակոչիկ։ Կյանքի ընթացքում նա բազմիցս փոխել է ինքնությունը, անունն ու մասնագիտությունը՝ ներկայանալով որպես տարբեր մարդիկ։

Կենսագրություն 
Ծնվել է 1921 կամ 1922 թվականի դեկտեմբերի 21-ին (տեղեկությունները աղբյուրներում տարբեր են) Լոուրենսում (Մասաչուսեթս)։ Ֆերդինանդի հայրն աշխատել է կինոթատրոնում որպես կինոմեխանիկ և ակտիվորեն մասնակցել է արհմիության աշխատանքներին, ընտանիքն ապրել է բարեկեցության և բարգավաճման մեջ, բայց Մեծ ճգնաժամի պատճառով այն ամեն ինչ կորցրել է, ինչի պատճառով նրանք ստիպված են եղել տեղափոխվել ավելի աղքատ թաղամաս։

Համարվում է, որ Դեմարան ունեցել է լուսանկարչական հիշողություն և շատ բարձր IQ։

16 տարեկանում Դեմարան փախել է տնից և մի քանի տարի անցկացրել ցիստերցիացի վանականների մոտ, իսկ 1941 թվականին զորակոչվել է բանակ, այնուհետև՝ նավատորմ։ Նա փորձել է իրեն ներկայացնել որպես սպա, իսկ երբ դա չի հաջողվել, բեմականացրել է ինքնասպանություն և վերածվել կրոնական հակում ունեցող հոգեբան Ռոբերտ Լինթոն Ֆրենչի։ Նա հոգեբանություն է դասավանդել Փենսիլվանիայի և Վաշինգտոնի քոլեջներում։ 

Հետագայում նրան հայտնաբերել են ՀԴԲ-ի գործակալները, և Դեմարան դասալքության համար ազատազրկվել է 18 ամսով։ Ազատ արձակվելուց հետո նա կեղծ փաստաթղթեր է գնել և իրավաբանություն ուսումնասիրել Հյուսիսարևելյան համալսարանում, իսկ հետո կրկին դարձել է վանական։ Հիմնել է քոլեջ, որը գոյություն ունի մինչ օրս։ Եկեղեցում նա ծանոթացել է երիտասարդ բժիշկ Ջոզեֆ Սիրայի հետ, օգտագործել նրա անունը և սկսել ներկայանալ որպես վիրաբույժ։ Կորեական պատերազմի ժամանակ նա ստացել է լեյտենանտի կոչում, նավի բժշկի պաշտոն կանադական «Կայուգա» էսկադրային ականակրի վրա և ուղարկվել Կորեա։ Այնտեղ նա հիվանդներին բուժել է պենիցիլինով։

Մի անգամ «Կայուգա» են բերվել 16 ծանր վիրավոր զինվորներ, որոնք վիրահատության կարիք ունեին։ Դեմարան նավի միակ վիրաբույժն էր։ Նա անձնակազմին հրամայել է պատրաստել վիրավորներին և տեղափոխել վիրահատարան, իսկ ինքը նստել է իր նավախցիկում և սկսել կարդալ վիրաբուժության վերաբերյալ դասագիրքը։ Դեմարան ինքնուրույն կատարել է բոլոր վիրահատությունները, այդ թվում՝ մի քանի բարդ, և ոչ մի զինվոր չի մահացել։ Նրա մասին խանդավառությամբ գրել են թերթերը։ Այդ մասին պատահաբար կարդացել է իրական Ջոզեֆ Սիրայի մայրը, և խաբեությունը բացահայտվել է։ Նավապետը երկար ժամանակ հրաժարվել է հավատալ, որ իր վիրաբույժը կապ չունի բժշկության հետ։ Կանադայի ռազմածովային ուժերում որոշել են մեղադրանք չառաջադրել Դեմարային, և նա վերադարձել է Միացյալ Նահանգներ։

Հետագայում նա աշխատել է Տեխասի բանտում որպես պետի տեղակալ (նրան աշխատանքի էին ընդունել հոգեբանի դիպլոմի շնորհիվ)։ Այնտեղ Դեմարան սկսել է հանցագործների հոգեբանական վերադաստիարակման լուրջ ծրագիր և հաջողել է։ Նա աշխատել է որպես խորհրդատու Լոս Անջելեսի անօթևանների ամենամեծ ապաստարանում, կյանքի վերջին տարիներին եղել է բապտիստական քահանա և օգնել աղքատներին։ Ծխականները հիշում էին նրան որպես չափազանց ըմբռնող և կարեկցող անձնավորության։

Ընդհանուր առմամբ նա 37 տարի ապրել է ուրիշ մարդկանց անուններով, իր իսկական անունով դիպլոմ է ստացել 46 տարեկանում՝ ավարտելով Պորտլենդի Աստվածաշնչյան քոլեջը։

Դեմարան մահացել է 1982 թվականին՝ սրտային անբավարարությունից։

Գրականություն և կինո 
Դեմարայի կենսագրության հիման վրա Ռոբերտ Քրայթոնը 1959 թվականին հրատարակել է «Մեծ ինքնակոչիկը» գիրքը։

1961 թվականին այդ գրքի հիման վրա նկարահանվել է «Մեծ ինքնակոչիկը» ֆիլմը, որտեղ Ֆերդինանդին մարմնավորել է Թոնի Քերթիսը։

Ծանոթագրություններ

Արտաքին հղումներ 

 Ֆերդինանդ Դեմարա - մեծ ինքնակոչիկը և ազնիվ խաբեբան

Տես նաև 
 Ֆրենկ Աբիգնեյլ

20-րդ դարի ամերիկացիներ
Ամերիկացի հանցագործներ
Խարդախներ